สวัสดีค่ะ อยากจะมาสอบถามเรื่องประจำเดือน พอดีภายในเดือนธันวาคมที่1-4 หนูเป็นประจำเดือนไปแล้ว พอมาวันที่8 ธันวาคม หนูได้มีอะไรกันกับแฟน หลังมีอะไรกันแค่ครึ่งชั่วโมง ก็มีเลือดออกและก็เป็นจนถึงวันนี้เลย15/12/64 เลยอยากทราบว่าเกิดจากอะไรคะ
สวัสดีค่ะ หากมีประจำเดือนมาแล้วในวันที่ 1-4 ธ.ค. แล้ววันที่ 8-15 ธ.ค. ได้มีเลือดออกมาอีก ถือเป็นอาการเลือดออกผิดปกติจากช่องคลอด โดยอาจเกิดจากสาเหตุ เช่น- มีการตั้งครรภ์แล้วมีภาวะแทรกซ้อนเกิดขึ้น เช่น แท้งคุกคาม เป็นต้น โดยเลือดที่ออกในวันที่ 1-4 ธ.ค. อาจไม่ใช่ประจำเดือนก็ได้- มีการอักเสบติดเชื้อในโพรงมดลูก แต่มักมีอาการปวดท้องน้อยและตกขาวที่ผิดปกติร่วมด้วย- มีโรคที่มดลูก เช่น เนื้องอกมดลูก มีติ่งเนื้อในโพรงมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น- มีโรคในระบบอื่นๆ เช่น มีภาวะเกร็ดเลือดต่ำ ภาวะไทรอยด์ฮอร์โมนผิดปกติ เป็นต้น แต่ก็จะต้องมีอาการผิดปกติอื่นๆ ร่วมด้วย- ผลจากการใช้ยาฮอร์โมนต่างๆ เช่น ยาฉีดคุมกำเนิด ยาฝังคุมกำเนิด ยาสตรี สมุนไพร อาหารเสริมต่างๆ เป็นต้นหากก่อนหน้าเดือน ธ.ค.ได้มีเพศสัมพันธ์มาก่อน แนะนำควรลองตรวจหาการตั้งครรภ์ดูด้วยค่ะ หากตรวจไม่พบ และเลือดยังคงไม่หยุดไหล หรือมีเลือดออกมาบ่อยๆ อีก ก็ควรไปพบสูติ-นรีแพทย์เพื่อตรวจหาและรักษาให้เลือดหยุดไหล ไม่ควรปล่อยไว้ เพราะจะทำให้เกิดภาวะโลหิตจางตามมาได้ค่ะ